**เคาะศ็อบ** (อาหรับ: خَصَب, อักษรโรมัน: *Ḫaṣab*; อังกฤษ: Khasab) เป็นเมืองหลวงของเขตผู้ว่าราชการมุซันดัมซึ่งเป็นดินแดนส่วนแยกของประเทศโอมานติดต่อกับสหรัฐอาหรับเอมิเรตส์ เคาะศ็อบตั้งอยู่ที่ปลายคาบสมุทรมุซันดัมใกล้กับช่องแคบฮอร์มุซ เคาะศ็อบได้รับฉายาว่าเป็น "นอร์เวย์แห่งอาระเบีย" เนื่องจากมีชายฝั่งลึกเว้าที่คล้ายกับฟยอร์ด

ตัวเมืองเคาะศ็อบถูกล้อมรอบโดยรุอูซุลญิบาลซึ่งเป็นส่วนหนึ่งของเทือกเขาหัจญัรตะวันตก ประชากรส่วนใหญ่เป็นชาวโอมานจากแผ่นดินใหญ่ และมักจะมีนักท่องเที่ยวจากสหรัฐอาหรับเอมิเรตส์เนื่องจากสามารถเดินทางเข้าถึงได้ทางถนน นอกจากนี้ยังมีแพขนานยนต์ให้บริการโดยรัฐบาลโอมานด้วย

ประวัติศาสตร์
-------------

พื้นที่อาณานิคมของจักรวรรดิโปรตุเกสในอ่าวเปอร์เซียระหว่างศตวรรษที่ 16 และ 17 (สีม่วง) แสดงเมืองหลัก เมืองท่า และเส้นทางเดินทาง
จักรวรรดิโปรตุเกสสร้างเมืองเคาะศ็อบในช่วงต้นศตวรรษที่ 17 ซึ่งเป็นช่วงที่อิทธิพลของโปรตุเกสในบริเวณอ่าวเปอร์เซียเจริญถึงขีดสุด อ่าวธรรมชาติป้องกันภัยจากคลื่นลมได้ดี เมืองนี้สร้างขึ้นเพื่อใช้เป็นแหล่งจ่ายน้ำและอินทผลัมสำหรับเป็นเสบียงให้เรือของโปรตุเกสที่เดินทางผ่านช่องแคบฮอร์มุซ ในปัจจุบันเคาะศ็อบมีเขื่อนขนาดใหญ่สามเขื่อนเพื่อป้องกันน้ำท่วม

เศรษฐกิจ
--------

ปราสาทเคาะศ็อบ
แต่เดิมเคาะศ็อบไม่สามารถเข้าถึงได้ทางถนน จนกระทั่งมีการก่อสร้างถนนเชื่อมไปยังสหรัฐอาหรับเอมิเรตส์ ซึ่งทำให้ชาวเอมิเรตส์เดินทางมาท่องเที่ยวในเคาะศ็อบเป็นจำนวนมาก ถนนสายเดียวกันนี้ยังเชื่อมต่อกับหมู่บ้าน Tawi ซึ่งมีภาพวาดก่อนประวัติศาสตร์รูปเรือ สัตว์ และนักรบบนหน้าผาหินด้วย เคาะศ็อบยังมีย่านการค้าสมัยใหม่มากมาย ซึ่งนำเข้าสินค้าจากประเทศอิหร่านและจำหน่ายเครื่องปั้นดินเผาท้องถิ่น และยังมีโรงแรมสำคัญหลายแห่ง

เคาะศ็อบยังเป็นแหล่งการค้าของเถื่อนที่สำคัญเนื่องจากตั้งอยู่ใกล้กับชายฝั่งประเทศอิหร่านที่อยู่ฝั่งตรงข้ามของช่องแคบฮอร์มุซ อิหร่านส่งแกะและแพะเข้ามาทางท่าเรือเคาะศ็อบก่อนจะนำขึ้นรถบรรทุกส่งไปยังสหรัฐอาหรับเอมิเรตส์และซาอุดีอาระเบีย และในเที่ยวกลับรถบรรทุกดังกล่าวจะนำสินค้าอิเล็กทรอนิกส์และบุหรี่จากสหรัฐกลับมาขึ้นเรือเดินทางกลับไปยังอิหร่าน เรือสินค้าจะมาถึงท่าเรือเคาะศ็อบหลังดวงอาทิตย์ขึ้นและออกจากท่าเรือก่อนดวงอาทิตย์ตกตามกฎหมายของโอมาน อย่างไรก็ตาม เนื่องจากการค้าขายดังกล่าวผิดกฎหมายอิหร่าน ทำให้คนขับเรือข้ามช่องแคบต้องระวังหน่วยยามฝั่งของอิหร่าน เรือขนสินค้าข้ามช่องแคบยังมีความเสี่ยงอีกเนื่องจากเรือเหล่านี้บรรทุกสินค้าจนเพียบและต้องหลบหลีกเรือบรรทุกน้ำมันและเรือสินค้าลำอื่น ๆ ที่เดินทางผ่านช่องแคบฮอร์มุซด้วย การที่สหรัฐใช้นโยบายคว่ำบาตรกับอิหร่านทำให้การลักลอบขนส่งสินค้าผ่านทางเคาะศ็อบมีปริมาณสูงขึ้น

ภูมิอากาศ
---------

ตามหลักการแบ่งเขตภูมิอากาศแบบเคิพเพิน เคาะศ็อบจัดอยู่ในเขตภูมิอากาศแบบทะเลทรายเขตร้อน (*BWh*) ซึ่งฤดูร้อนจะอากาศร้อนและชื้นในขณะที่ฤดูหนาวจะมีอากาศเย็น มีฝนตกน้อยและมักตกระหว่างเดือนธันวาคมและเดือนมีนาคม

เมื่อวันที่ 27 มิถุนายน ค.ศ. 2011 สถิติอุณหภูมิกลางวันที่สูงที่สุดเท่าที่วัดได้ถูกบันทึกที่ท่าอากาศยานเคาะศ็อบ โดยวัดได้ 41.2 °C ก่อนที่หุบเขามรณะในรัฐแคลิฟอร์เนีย สหรัฐจะทำลายสถิติเมื่อวันที่ 12 กรกฎาคม ค.ศ. 2012 (วัดได้ 41.7 °C) ต่อมาเมื่อวันที่ 17 มิถุนายน ค.ศ. 2017 สถิติอุณหภูมิกลางคืนที่สูงที่สุดถูกบันทึกที่เคาะศ็อบโดยวัดได้ 44.2 °C

| ข้อมูลภูมิอากาศของเคาะศ็อบ |
| --- |
| เดือน | ม.ค. | ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. | ต.ค. | พ.ย. | ธ.ค. | ทั้งปี |
| อุณหภูมิสูงสุดที่เคยบันทึก °C (°F) | 30.8(87.4) | 32.0(89.6) | 37.5(99.5) | 43.0(109.4) | 46.2(115.2) | 49.0(120.2) | 47.7(117.9) | 47.5(117.5) | 44.0(111.2) | 41.4(106.5) | 36.0(96.8) | 31.0(87.8) | 49(120.2) |
| อุณหภูมิสูงสุดเฉลี่ย °C (°F) | 24.4(75.9) | 24.9(76.8) | 28.0(82.4) | 33.5(92.3) | 37.8(100) | 39.2(102.6) | 39.8(103.6) | 38.6(101.5) | 37.2(99) | 34.5(94.1) | 30.2(86.4) | 25.9(78.6) | 32.83(91.1) |
| อุณหภูมิเฉลี่ยแต่ละวัน °C (°F) | 20.2(68.4) | 20.8(69.4) | 23.8(74.8) | 28.7(83.7) | 32.8(91) | 34.4(93.9) | 35.3(95.5) | 34.7(94.5) | 33.1(91.6) | 30.1(86.2) | 25.7(78.3) | 21.7(71.1) | 28.44(83.2) |
| อุณหภูมิต่ำสุดเฉลี่ย °C (°F) | 15.6(60.1) | 16.2(61.2) | 19.4(66.9) | 23.9(75) | 27.9(82.2) | 30.0(86) | 31.3(88.3) | 31.1(88) | 29.3(84.7) | 25.5(77.9) | 20.9(69.6) | 17.3(63.1) | 24.03(75.26) |
| อุณหภูมิต่ำสุดที่เคยบันทึก °C (°F) | 10.5(50.9) | 10.0(50) | 10.0(50) | 15.5(59.9) | 21.5(70.7) | 25.0(77) | 23.8(74.8) | 27.0(80.6) | 22.0(71.6) | 16.0(60.8) | 12.0(53.6) | 8.4(47.1) | 8.4(47.1) |
| หยาดน้ำฟ้า มม (นิ้ว) | 44.8(1.764) | 49.1(1.933) | 46.3(1.823) | 8.8(0.346) | 1.9(0.075) | 0.0(0) | 0.8(0.031) | 0.0(0) | 0.0(0) | 0.0(0) | 2.9(0.114) | 32.1(1.264) | 186.7(7.35) |
| ความชื้นร้อยละ | 63 | 66 | 62 | 53 | 60 | 63 | 66 | 70 | 69 | 63 | 61 | 62 | 63.2 |
| *แหล่งที่มา: NOAA (1961-1990)*  |

อ้างอิง
-------

1. 1 2  Karim, Rose Yasmin (February 21, 2009), "Fjords & flippers", *The Star*, สืบค้นเมื่อ November 11, 2009
2. ↑  *Khasab*, Oman Air, คลังข้อมูลเก่าเก็บจากแหล่งเดิมเมื่อ 2009-08-31, สืบค้นเมื่อ November 11, 2009
3. ↑  *Musandam is a glimpse of the real Arabia*, Travel Weekly, September 28, 2006, คลังข้อมูลเก่าเก็บจากแหล่งเดิมเมื่อ 2010-01-25, สืบค้นเมื่อ November 11, 2009
4. ↑  *A Mountain Of Thirst*, Outlook, February 2, 2004, คลังข้อมูลเก่าเก็บจากแหล่งเดิมเมื่อ 2006-02-21, สืบค้นเมื่อ November 11, 2009
5. ↑  Lancaster, Fidelity; Lancaster, William (2011). *Honour is in Contentment: Life Before Oil in Ras Al-Khaimah (UAE) and Some Neighbouring Regions*. Berlin, New York: Walter de Gruyter. pp. 3–598. ISBN 978-3-1102-2339-2.
6. ↑  "Fleet". *National Ferries Company*. สืบค้นเมื่อ 11 July 2019.
7. 1 2 3  Wells, Rhona (February 1, 2004), *The Norway of Arabia*, The Middle East, สืบค้นเมื่อ November 11, 2009
8. ↑  Al Shaibany, Saleb (November 1, 2009). "US sanctions help Omani fishermen survive as smugglers". The National. สืบค้นเมื่อ November 11, 2009.
9. ↑  *June 2011 Global Weather Extremes Summary*, Weather Underground, September 8, 2011, คลังข้อมูลเก่าเก็บจากแหล่งเดิมเมื่อ 2015-07-01, สืบค้นเมื่อ September 8, 2011
10. ↑  Masters, Jeff (22 June 2017). "A World Record Low Humidity? 116°F With a 0.36% Humidity in Iran". *Weather Underground*. สืบค้นเมื่อ 29 June 2017.
11. ↑  "Khasab Climate Normals 1961-1990". National Oceanic and Atmospheric Administration. สืบค้นเมื่อ January 15, 2013.

แหล่งข้อมูลอื่น
---------------

* Dolphins in Khasab, Musandam, Oman Tour (YouTube)
* Khasab Mussandam coastal road on motorcycles
* Dhow cruise and snorkeling in Khasab, Musandam peninsula, Oman


คอมมอนส์ มีภาพและสื่อเกี่ยวกับ:  
**เคาะศ็อบ**

วิกิท่องเที่ยว มีคำแนะนำการท่องเที่ยวสำหรับ ***Khasab***